text: Radikale tvunget til nej til moske-plan
  22 november 2013 kl. 16.02
  De radikale i Haderslev fik et godt valg og to pladser i det nye byråd. Til gengæld måtte de slagte en af partiets mærkesager og sige nej til kuppel og minaret på den kommende moske i Haderslev.
  Allerede dagen efter, at konstitueringen faldt på plads, måtte de radikale erkende, at de hænger på aftalen med Venstre, Liberal Alliance og Dansk Folkeparti. Og den siger klart nej til minaret og kuppel.
  - Sådan er det med politik. Nogle gange er der vindersager, andre gange tabersager, siger spidskandidat Børge Koch, Rad. V. Det er da ærgerligt at skulle starte med en tabersag, men vi håber, at der kommer rigtig mange vindersager fremover.
  Det er første gang i 24 år, at de radikale er inde i varmen i byrådet.
  